CELEX: 32021D1081
Language: et
Date: 2021-06-28 00:00:00
Title: Komisjoni otsus (EL) 2021/1081, 28. juuni 2021, millega muudetakse otsust (EL) 2018/1220 Euroopa Parlamendi ja nõukogu määruse (EL, Euratom) 2018/1046 artiklis 143 osutatud toimkonna töökorra kohta

2.7.2021   
               
               
                  ET
               
               
                  Euroopa Liidu Teataja
               
               
                  L 234/99
               
            
         KOMISJONI OTSUS (EL) 2021/1081,
         28. juuni 2021,
         millega muudetakse otsust (EL) 2018/1220 Euroopa Parlamendi ja nõukogu määruse (EL, Euratom) 2018/1046 artiklis 143 osutatud toimkonna töökorra kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. juuli 2018. aasta määrust (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012, eriti selle artikli 143 lõiget 4, (1)
         
         ning arvestades järgmist:
         
                     (1)
                  
                  
                     Komisjoni otsusega (EL) 2018/1220 (2) on kehtestatud määruse (EL, Euratom) 2018/1046 artiklis 143 osutatud toimkonna töökord.
                  
               
                     (2)
                  
                  
                     Komisjon on määranud kuupäevaks, mil Euroopa Prokuratuur hakkab täitma talle nõukogu määrusega (EL) 2017/1939 (3) antud uurimis- ja süüdistuste esitamise ülesandeid, (4)1. juuni 2021. Seepärast on asjakohane määrata kindlaks toimkonna ja Euroopa Prokuratuuri vahelise tiheda koostöö praktiline kord, võttes arvesse Euroopa Komisjoni ja prokuratuuri vahel kõnealuse määruse artikli 103 lõikes 1 osutatud lepinguga kehtestatud koostöökorda.
                  
               
                     (3)
                  
                  
                     Et tagada toimkonna järjepidev toimimine ja seega liidu finantshuvide püsiv kaitse, tuleks sätestada, et toimkonna esimees jätkab oma volituste täitmist kuni tema tegeliku asendamiseni või vähemalt esimestel kuudel pärast ametiaja lõppu.
                  
               
                     (4)
                  
                  
                     Euroopa Komisjoni esindavate toimkonna liikmete asetäitjatelt nõutav minimaalne ameti- ja palgaaste tuleks viia vastavusse pädevate eelarvevahendite käsutajate esindajatelt nõutava ameti- ja palgaastmega. Selleks tuleks asetäitjatelt nõuda töötamist üksuse juhatajana või samaväärsel tasemel.
                  
               
                     (5)
                  
                  
                     Et tagada määruse (EL, Euratom) 2018/1046 artiklis 143 osutatud toimkonna toimimine, peaks käesolev otsus jõustuma järgmisel päeval pärast selle avaldamist Euroopa Liidu Teatajas.
                  
               
                     (6)
                  
                  
                     Otsust (EL) 2018/1220 tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust (EL) 2018/1220 muudetakse järgmiselt.
            
                        1.
                     
                     
                        Artikli 2 lõige 1 asendatakse järgmisega:
                        
                           „1.   Komisjon nimetab toimkonna esimehe ametisse viie aasta pikkuseks ametiajaks, mida ei ole võimalik pikendada, lähtudes osalemiskutsega konkursi tulemustest ja toimides kooskõlas määruse (EL, Euratom) 2018/1046 artikli 143 lõikega 3. Esimehe ametiaeg algab ametisse nimetamise otsuses märgitud kuupäeval. Kõnealune otsus avaldatakse Euroopa Liidu Teataja C-seerias.
                           Kui toimkonna töö seda nõuab, jääb esimees ametiaja lõppedes ametisse kuni tema asendamiseni. See ajavahemik ei tohi ületada kuut kuud.“
                        
                     
                  
                        2.
                     
                     
                        Artikli 5 lõige 1 asendatakse järgmisega:
                        
                           „1.   Vastavalt määruse (EL, Euratom) 2018/1046 artikli 143 lõike 2 punktile b on üks kahest toimkonna komisjoni esindavast alalisest liikmest eelarve peadirektoraadi keskse finantstalituse direktor. Eelarve peadirektoraadi peadirektor määrab kõnealuse alalise liikme asetäitjaks ametniku, kes täidab vähemalt üksuse juhataja või samaväärseid ametiülesandeid.
                           Eelarve peadirektoraadi peadirektor määrab ad personam teise komisjoni esindava alalise liikme selliste komisjoni ametnike hulgast, kelle palgaaste on vähemalt AD 14. Eelarve peadirektoraadi peadirektor määrab kõnealuse alalise liikme asetäitjaks ametniku, kes täidab vähemalt üksuse juhataja või samaväärseid ametiülesandeid.“
                        
                     
                  
                        3.
                     
                     
                        Artikli 6 lõiked 3 ja 4 asendatakse järgmistega:
                        
                           „3.   Kui tegu on juhtumiga, mille puhul toimkonna poole pöördunud asutuse taotlus tugineb eelkõige OLAFi edastatud teabele, osaleb OLAFi esindaja toimkonna koosolekutel ning suulistes ja kirjalikes menetlustes. Ta esitab esimehe taotlusel märkusi.
                           Kui tegu on juhtumiga, mille puhul toimkonna poole pöördunud asutuse taotlus tugineb täielikult või osaliselt Euroopa Prokuratuuri edastatud teabel, peab teabe edastamine Euroopa Prokuratuuri poolt ja tema osalemine vaatlejana olema kooskõlas nõukogu määruse (EL) nr 2017/1939 artikli 103 lõikes 1 osutatud lepingu sätetega.
                        
                        
                           4.   Muude juhtumite puhul võib esimees esitada taotluse, et OLAF annaks teavet või esitaks arvamusi. Esimees võib esitada taotluse ka Euroopa Prokuratuurile, et see annaks teavet või esitaks arvamusi kooskõlas nõukogu määruse (EL) 2017/1939 artikli 103 lõikes 1 osutatud lepingu sätetega.“
                        
                     
                  
                        4.
                     
                     
                        Lisatakse järgmine artikkel:
                        
                           „Artikkel 9a
                           Koostöö Euroopa Prokuratuuriga
                           Euroopa Prokuratuuriga tehtava koostöö kord on sätestatud nõukogu määruse (EL) 2017/1939 artikli 103 lõikes 1 osutatud lepingus.“
                        
                     
                  
                        5.
                     
                     
                        Artikli 10 lõige 4 asendatakse järgmisega:
                        
                           „4.   Taotlus soovituse saamiseks sisaldab kogu määruse (EL, Euratom) 2018/1046 artikli 142 lõike 3 sätete kohaselt nõutavat teavet. Samuti sisaldab see muud nimetatud määruse artiklis 136 osutatud asjakohast teavet, sealhulgas OLAFi aruanded ning liidu finantshuve kaitsvate meetmete võimaldamiseks Euroopa Prokuratuuri poolt edastatud teave, kui üks või teine on olemas. See sisaldab nõuetekohaselt täidetud teabevormi.“
                        
                     
                  
                        6.
                     
                     
                        Artikkel 26 asendatakse järgmisega:
                        
                           „Artikkel 26
                           Arvamusest ja soovitusest teatamine
                           Toimkond teeb arvamuse viivitamata teatavaks toimkonna poole pöördunud asutusele, pädevale eelarvevahendite käsutajale ja vaatlejatele. Juhul kui vaatlejaks on kutsutud Euroopa Prokuratuur, kohaldatakse nõukogu määruse (EL) nr 2017/1939 artikli 103 lõikes 1 osutatud lepingu sätteid.“
                        
                     
                  
         
            Artikkel 2
            Jõustumine ja avaldamine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 28. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 298, 26.10.2012, lk 1.
         
            (2)  Komisjoni 6. septembri 2018. aasta otsus (EL) 2018/1220 Euroopa Parlamendi ja nõukogu määruse (EL, Euratom) 2018/1046 artiklis 143 osutatud toimkonna töökorra kohta (ELT L 226, 7.9.2018, lk 7).
         
            (3)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 30.10.2017, lk 1).
         
            (4)  Komisjoni 25. mai 2021. aasta rakendusotsus (EL) 2021/856, millega määratakse kindlaks kuupäev, mil Euroopa Prokuratuur hakkab täitma oma uurimis- ja süüdistuste esitamise ülesandeid (ELT L 188, 28.5.2021, lk 100).